साउथ अफ्रीका अब भारत से आगे नहीं जा सकता, श्रीलंका के मौके भी न के बराबर
World Test Championship (WTC) India Points Table; Team India Almost Qualified To WTC Final. भारत ने बॉर्डर गावस्कर ट्रॉफी के दूसरे टेस्ट मैच में ऑस्ट्रेलिया 6 विकेट से हरा दिया है। इस जीत के साथ ही भारतीय टीम का वर्ल्ड टेस्ट चैंपियनशिप (WTC) फाइनल खेलना लगभग पक्का हो
भारत ने बॉर्डर गावस्कर ट्रॉफी के दूसरे टेस्ट मैच में ऑस्ट्रेलिया को 6 विकेट से हरा दिया है। इस जीत के साथ ही भारतीय टीम का वर्ल्ड टेस्ट चैंपियनशिप (WTC) फाइनल खेलना लगभग पक्का हो गया है। स्टोरी में आगे हम भारत के खिताबी मुकाबले में पहुंचने के तमाम समीकरण को समझेंगे।
अब साउथ अफ्रीका हमसे आगे नहीं जा सकता
WTC पॉइंट्स टेबल में अभी ऑस्ट्रेलिया पहले, भारत दूसरे, श्रीलंका तीसरे और साउथ अफ्रीका चौथे नंबर पर है। साउथ अफ्रीका को अपने घर में वेस्टइंडीज से दो टेस्ट और खेलने हैं। अगर अफ्रीकी टीम ये दोनों मुकाबले जीत लेती है तो उसके 55.55% पॉइंट्स हो जाएंगे।
वहीं भारतीय टीम अगर ऑस्ट्रेलिया के खिलाफ मौजूदा टेस्ट सीरीज के बाकी दो मुकाबले हार भी जाती है तो भी उसके 56.94% पॉइंट्स होंगे। अब साउथ अफ्रीका की टीम किसी भी हालत में भारत से आगे नहीं निकल सकती है।
श्रीलंका को न्यूजीलैंड से खेलना है दो टेस्ट
इस समय पॉइंट्स टेबल में तीसरे नंबर पर मौजूद श्रीलंका की टीम को न्यूजीलैंड के खिलाफ न्यूजीलैंड में दो टेस्ट मैच खेलने हैं। श्रीलंका की टीम अगर दोनों टेस्ट नहीं जीत पाती है तो भारतीय टीम ऑस्ट्रेलिया के खिलाफ दो टेस्ट जीतकर ही फाइनल में पहुंच जाएगी। अगर श्रीलंका क्लीन स्वीप कर लेता है तो उसके 61.11% पॉइंट्स होंगे। इस स्थिति में भारत को ऑस्ट्रेलिया से मौजूदा सीरीज में एक टेस्ट और जीतना होगा।
हालांकि श्रीलंका के लिए न्यूजीलैंड में दोनों टेस्ट जीत पाना बहुत ही मुश्किल है। श्रीलंकाई टीम वहां एक भी टेस्ट हारी या एक भी मुकाबला ड्रॉ रहा तो भारत ऑस्ट्रेलिया के खिलाफ दो टेस्ट जीतकर ही फाइनल में अपनी जगह पक्का कर लेगा।
ऑस्ट्रेलिया का फाइनल खेलना भी लगभग पक्का
ऑस्ट्रेलिया का WTC फाइनल खेलना लगभग तय है। अगर वह सीरीज के चारों मुकाबले हार जाती है तब भी उसका टॉप-2 में रहना तय है। हालांकि इसके लिए उसे दूसरी टीमों के नतीजों पर निर्भर रहना पड़ सकता है।
ओवल में होगा WTC फाइनल मुकाबला
वर्ल्ड टेस्ट चैंपियनशिप का फाइनल मुकाबला 7 से 11 जून तक लंदन स्थित ओवल क्रिकेट ग्राउंड पर होगा। ICC ने बुधवार को तारीखों का ऐलान करते हुए बताया था कि मैच के लिए एक दिन रिजर्व भी रखा गया है। 12 जून रिजर्व-डे रहेगा। यह वर्ल्ड टेस्ट चैंपियनशिप का दूसरा सीजन है। पहले सीजन में केन विलियमसन की कप्तानी में न्यूजीलैंड की टीम चैंपियन बनी थी। कीवी टीम ने साउथैम्टन में खेले गए फाइनल में भारत को 8 विकेट से हराया था।
तीनों फॉर्मेट में नंबर-1 के करीब
भारतीय टीम अब क्रिकेट के तीनों फॉर्मेट में नंबर-1 बनने के भी बेहद करीब आ गई है। इस समय टीम इंडिया वनडे और टी-20 में नंबर-1 है जबकि टेस्ट में दूसरे नंबर पर है। भारतीय टीम इस सीरीज को 2-0 या इससे बड़े अंतर से जीत लेती है तो वह टेस्ट में भी नंबर-1 बन जाएगी। यानी भारत को सीरीज के बाद टेस्ट में बेस्ट बनने के लिए या तो एक मैच जीतना होगा या दोनों मुकाबले ड्रॉ कराने होंगे।